Skop, klein sokkerster, skop!
JY LEES NOU Skop, klein sokkerster, skop!
Teen hoeveel weke van swangerskap moet jy baba voel skop, en hoe voel dit? Ons vertel jou wat jy van die woelige mensie in jou maag kan verwag.
Om jou baba te voel draai, wriemel, slaan, skop of hik is van die grootste plesiere van swangerskap. Die meeste eerstekeer-ma’s voel die eerste tekens van lewe al tussen 18 en 26 weke, maar vir sommige ma’s kom daardie eerste skoppie ’n bietjie later … Ons verduidelik waarom.
Is dit dít?
As dit jou eerste baba is, weet jy dalk nog nie hoe sy bewegings behoort te voel nie. Dit kan voel soos ’n gefladder, rukbewegings, stote of selfs hongerpyne of ligte naarheid, wat dit maklik maak om te verwar of te ignoreer. Wees gerus, namate jou swangerskap vorder en jou baba sterker word, sal jy sy bewegings ook intenser voel. Jy behoort later elke skop en stoot te voel.
In die laaste deel van jou swangerskap dink jy soms die fetus beweeg terwyl hy eintlik hik. Die verskil is dat ’n gehik ritmies is en jou baba se bewegings meer onreëlmatig. Moenie bekommerd wees nie – die hikkery is nie vir jou baba so ongemaklik soos vir jou nie; dis net sy manier om sy longe vir asemhaling voor te berei.
‘Kussings’ in jou maag
Die manier waarop jou plasenta lê, kan dinge ook ingewikkeld maak. Die plasenta kan aan die voorste wand van jou baarmoeder ontwikkel – dus naby jou naeltjie en voor jou baba. In so ’n geval sal jy jou baba nie vroeg in jou swangerskap voel skop en stoot nie omdat die plasenta as ’n kussing dien waar-teen hy vasskop en hy nog nie so hard kan skop dat jy hom “deur” die kussing voel nie.
In so ’n geval behoort jy hom teen 22 tot 23 weke te begin voel skop omdat hy dan groot genoeg is om óm die kante van die plasenta te skop. Vroue wat oorgewig is, voel ook soms die skoppies eers later omdat die ekstra lae vetweefsel as ’n kussing teen baba se skoppies dien en sy bewegings so verbloem.
’n Skop in die rug
Nog ’n rede waarom jy jou baba dalk nie voel skop nie, het te doen met die posisie waarin hy lê. Dit kan wees dat hy met sy ruggraat teen die voorste wand van jou baarmoeder lê, oftewel teen jou naeltjie. Dit beteken dat skoppe en stote na die agterkant van jou baarmoeder gerig sal wees, wat moeiliker is om te voel.
Teen ses maande van swangerskap behoort jy alle soorte bewegings al te kan voel. In hierdie stadium is dit nie die soort fetusbeweging wat jy voel wat belangrik is nie, maar dat jy elke dag wel beweging voel. Dit is heeltemal normaal as jou baba se bewegings later in jou swangerskap bedaar, maar dit gebeur nie altyd nie. Sommige babas bly energiek tot die oomblik dat hul avontuur in die buitewêreld begin.
Fetusbewegings gaan dikwels ongemerk verby. Sit dus ’n paar minute per dag opsy om jou kleinding bewustelik te voel – dit help jou ook om met jou baba te bind.
Só het ek dit ervaar
Van 18 weke af het die ginekoloog my gevra of ek beweging voel, maar in daardie stadium het ek nog geen roering in my magie beleef nie. Dit was my eerste swangerskap en ek was nie regtig seker wat om te verwag of hoe dit sou voel nie. Ek het bekommerd oor die “stilte” begin raak en gaan nalees. Toe ek sien dat baie vroue wat die eerste keer swanger is die bewegings eers later voel, het ek ontspan.
Teen omtrent 22 weke het ek die eerste keer beweging gevoel. Dit was een aand toe ek self stil geraak het. Ek het skielik ’n fladdering aan die linkerkant van my lyf gevoel. Dit was soos die vlinders in ’n mens se maag wanneer jy opgewonde is, maar terselfdertyd ook heeltemal anders as enigiets wat ek al voorheen gevoel het.
My werkdag as fisioterapeut behels taamlik baie beweging; dit kan dus ook wees dat my seuntjie al vroeër beweeg het en dat ek dit in daardie stadium nog net nie agtergekom het nie. Noudat ek 30 weke swanger is, is ek baie meer bewus van sy manewales, veral wanneer ek saans rustig by die huis is. Nadat ek hom daardie eerste keer voel beweeg het, het die swangerskap ’n werklikheid geword en het ek nader aan my baba begin voel.
Cornea Liebenberg (28) van Sannieshof
Kry jou baba aan die beweeg
Die vroedvrou en geboortekenner Tina Otte sê dis belangrik om te onthou dat jou baba se bewegings sy ontwikkelende karakter en persoonlikheid weerspieël. Dalk is hy ’n koel komkommer – of dalk ’n brandrissie! Doen die volgende oefening as jy bekommerd is dat jy niks voel nie: Sit tjoepstil en plaas jou hande op jou maag. Haal so diep asem as wat jy kan. Jy sal voel hoe jou maag uitsit terwyl jy jou asem stadig intrek. Asem dan stadig deur jou neus uit terwyl jy jou maag voel sak. Herhaal dit vier of ses keer, selfs meer. Dit gee jou baba ’n suurstofinspuiting wat hom aan die skop behoort te kry.
Meer oor: desember 2017 & januarie 2018| swangerskap